bluuebunny/crossref_metadata_2025_split huggingface dataset:
Microbiologic Comparison of Dental Handpieces 2. Aerosol Decay and Dispersion
Authors: Hausler W.J. , Madden Richard M. 
Published: November 2010

SYNOPSIS IN INTERLINGUA COMPARATION MICROBIOLOGIC DE DENTAL PECIAS DE MANO: DECOMPOSITION E DISPERSION DE PARTICULAS DE AEROSOL.-Esseva construite un simulate situation de operationes dental in le qual le ventilation e le dilution aeree poteva esser regulate pro le objectivo de studiar le effecto de aerosol producite per pecias de mano propulsionate (1) per corregia e (2) per turbina a aere. Un frescamente extrahite tertie molar esseva montate in un dispositivo de cauchu attachate al appoio-capite del sede operatori. Illo esseva equipate con un cophino de cauchu e un adjustate suspension de Serratia marcescens. Placas de Petri sin copertura e collectores de specimens de aere del typo Andersen esseva arrangiate in un configuration semi-circular o linear relative al dente montate. Durante le uso del pecia de mano a propulsion per corregia, practicamente nulle particulas de aerosol continente le organismo indicatori esseva detegite. Tamen, le numero de nucleos de guttetta in le ordine de magnitude de approximativemente 5μ o minus-un magnitude capace a penetrar ad in le spatios alveolar-accresceva con le distantia ab le dente, durante que le numero total de particulas de aerosol declinava con le accrescentia de ille distantia.
Minimum Number of Oral Microorganisms Needed to Initiate Growth in Culture Media
Authors: Grossman Louis I. 
Published: November 2010

SYNOPSIS IN INTERLINGUA LE NUMERO MINIME DE MICROORGANISMOS ORAL REQUIRITE PRO INITIAR CRESCENTIA IN MEDIOS DE CULTURA.—Varie medios, cata-un continente 0,1 pro cento de agar, esseva usate in determinar le numero minime de microorganismos requirite pro initiar crescentia. Al minus cinque differente lineas de Streptococcus salivarius, Str. mitis, Str. faecalis, e Staphylococcus aureus esseva usate in le tests. Esseva etiam includite tests in triplicato de Candida albicans, Escherichia coli, Corynebacterium diphtheriae, Lactobacillus casei, e Neisseria sicca. Esseva trovate que in certe lineas un sol microorganismo esseva necessari pro initiar crescentia e que differente lineas del mesme specie cresce melio in un medio que in un altere.
Inhibition of Tooth Development with a Sclerosing Agent, Sodium Tetradecyl Sulfate
Authors: Selinger Lawrence R. , Archer W. Harry , Thonard John C. 
Published: November 2010

SYNOPSIS IN INTERLINGUA INHIBITION DEL DISVELOPPAMENTO DENTAL PER UN AGENTE SCLEROTISANTE (SULFATO TETRADECYLIC DE NATRIUM).-Le tertie e quarte premolares in stato evolvente de 15 canes hybrida esseva tractate con injectiones de 0,3 ml de un solution de 3 pro cento de sulfato tetradecylic de natrium alternatemente al lateres sinistre e dextere. Un sterile solution salin esseva injicite pro objectivos de controlo ad in le dentes contralateral. Examines radiographic revelava le complete inhibition del eruption del dentes. Tamen, un latente sed atrophic disveloppamento de radices esseva notate in tres dentes. Histologicamente, responsas pulpal de inflammation sequite del formation secundari de dentina e osso si ben como responsas de degeneration ameloblastyc, de invasion ossee, e de resorption de adamante in organos adamantin esseva observate.
Measurement of Normal and Reportedly Malformed Palatal Vaults. II. Normal Juvenile Measurements
Authors: Redman Robert S. , Shapiro Burton L. , Gorlin Robert J. 
Published: November 2010

SYNOPSIS IN INTERLINGUA MESURATION DE NORMAL E REPORTATEMENTE MALFORMATE VOLTAS PALATAL. 2. NORMAL MESURATIONES JUVENIL.—Le palatos de 1098 juveniles de Minnesota e de 224 adultos de Minneosta esseva mesurate in altura, latitude, e longor pro objectivos de comparation con le reportatemente alte o restringite palatos de subjectos con varie syndromes. Pro facilitar le comparationes, un indice de altura o restrictura relative esseva computate per medio del formula: Altura/Latitude X 100. Le examine del datos pareva indicar que le valor medie del altura relative del palatos accresce un pauco plus rapidemente post le etate de 11 annos que inter le etates de 6 e 11 annos e que durante le mesme period le valor medie del altura relative de palatos mascule deveni progressivemente plus grande que illo del palatos feminin.
The Complexing Action of Eugenol on Sound Dentin
Authors: Rotberg Saul J. , deShazer D. O. 
Published: November 2010

SYNOPSIS IN INTERLINGUA LE ACTION COMPLEXATORI DE EUGENOL SUPER DENTINA NORMAL.-Eugenol a oxydo de zinc (EOZ) in applicationes clinic mollifica le dentina. Eugenol o aqua esseva addite in un proportion de 10:1 per peso a dentina in sectiones de 150 μ. Le concentration de Ca in eugenol accresceva a 21,5 mg per 100 ml intra 6 septimanas. In le systema de controlo a aqua le correspondente valor esseva 3 mg per 100 ml. Mixturas de EOZ esseva applicate a sectiones de dentina e le blocos de EOZ esseva tincturate pro Ca++. Le acceptation de Ca++ esseva positive e le controlo esseva negative. Iste datos demonstra le capacitate de eugenol e de EOZ de remover Ca++ ab dentina, possibilemente con le formation de un chelato.
Kinetics of Deoxyribonucleic Acid Synthesis within the Inner Enamel Epithelium
Authors: Stallard Richard E. , Diab Misbah A. , Zander Helmut A. 
Published: November 2010

SYNOPSIS IN INTERLINGUA LE CINETICA DEL SYNTHESE DE ACIDO DISOXYRIBONUCLEIC INTRA LE EPITHELIO ADAMANTIN INTERIOR.— Le differentiation del epithelio adamantin interior de dentes molar de rattos esseva examinate radioautographicamente post le injection de thymidina tritiate. Esseva analysate le procentage de marcate cellulas in le varie morphologicamente definibile areas, le augmento del numero de marcate cellulas post le prime division, le relation inter le numero de cellulas marcate e le numero de non-marcate mitoses, e le duration del stadio S. Un definite correlation pote esser establite inter morphologicamente identificabile stadios in le differentiation de epithelio adamantin interior e le procentage de marcate cellulas in omne gruppo individual. Tamen, un gradation intra omne gruppo suggere que-ben que omne le cellulas intra un area particular ha le mesme characteristicas morphologic—stadios de differentiation vermente existe. Le capacitate de experientiar additional division cellular declinava con le differentiation. Durante le processo differentiatori del epithelio adamantin interior, le tempore requirite pro le synthese de acido disoxyribonucleic pare accrescer.
Epidemiologic Studies of Occlusion IV. The Prevalence of Malocclusion in a Population of 1,455 School Children
Authors: Mills Loren F. 
Published: November 2010

SYNOPSIS IN INTERLINGUA STUDIOS EPIDEMIOLOGIC DE OCCLUSION. IV. LE PREVALENTIA DE MALOCCLUSION IN UN POPULATION DE 1455 JUVENILES DE ETATE SCHOLAR.—Le prevalentia de malocclusion esseva determinate per le methodo de Angle-Dewey in 1455 juveniles de etate scholar in Suitland, Maryland. Le resultatos reflecte nulle significative differentias inter le sexos con respecto al tres relationes fundamental inter le mandibula e le maxilla. Significative excessos de prevalentia esseva notate in masculos con respecto a sever supramorsura anterior e malocclusion Typo I de Dewey. Morsura antero-aperte esseva observate plus frequentemente in femininas. Iste differentias va esser evalutate plus criticamente quando le resultatos de nostre studio a longe termino es complete.
Strontium-90 Content of Deciduous Teeth of Children
Authors: Rosenthal Harold L. , Bird John T. , Gilster John E. , Pinto P.V.C. , O'Neill Sheila 
Published: November 2010

SYNOPSIS IN INTERLINGUA CONTENTO DE STRONTIUM-90 IN DENTES DECIDUE DE JUVENILES.—Le contento de strontium-90 del coronas de dentes decidue de juveniles nate inter 1950 e 1958 es adequatemente describite per le equation CT = KCd ubi CT es le Sr90 del corona dental e Cd le Sr90 del lacte. Pro incisores e cuspides intacte e prime e secunde molares cariose, le pendentia K es 0,59, 0,76, 0,69, e 0,77, respectivemente. Le equation predice nivellos de inter 12 e 16 pC Sr90/gm Ca in incisores e secunde molares pro juveniles nate durante le anno 1963 quando le concentration medie de Sr90 in le lacte attingeva un nivello maximal de 21 pC Sr90/gm Ca in St. Louis, Missouri, U.S.A.
Cell Proliferation Kinetics of the Internal Enamel Epithelium of Mouse Incisors
Authors: Hwang W.S.S. , Cronkite E.P. , Tonna E.A. 
Published: November 2010

SYNOPSIS IN INTERLINGUA CINETICA DEL PROLIFERATION CELLULAR IN LE EPITHELIO INTERO-ADAMANTIN DEL INCISORES DE MUSES.-Un analyse cinetic del proliferation de preameloblastos in le incisores de muses esseva effectuate a base de autoradiographias post le administration a thymidina a tritium. Le minime tempore generatori estimate a base del curva de mitosis esseva 14,2 horas. Le minime tempore del synthese de acido deoxyribonucleic, le minime tempore postsynthetic, le minime tempore mitotic e le minime tempore presynthetic esseva 5,5, 0,82, 0,5, e 7,4 horas, respectivemente. Le total tempore generatori medie de 24,0 horas esseva calculate a base del proportion de tempore medie del synthese de acido deoxyrobonucleic (7,2 horas) al indice de marcage (0,30). Esseva trovate que durante le processo de maturation preameloblastic quatro successive divisiones cellular occurre ante que le cellulas deveni ameloblastos functional. Le minime tempore de transito del preameloblastos es approximativemente 56,8 horas.
The Sealing Properties of Methyl 2-Cyanoacrylate as an Adhesive in Dentistry
Authors: Khowassah Mohamed A.F. , Sahs Ernest A. 
Published: November 2010

SYNOPSIS IN INTERLINGUA LE PROPRIETATES IMPERMEABILISATORI DE 2-CYANOACRYLATO METHYLIC USATE COMO AGENTE ADHESIVE IN LE DENTISTERIA.—Le proprietates impermeabilisatori de adhesive 2-cyanoacrylato methylic esseva comparate con illos de varie materiales de cementation que es currentemente usate in le dentisteria. 2-cyanoacrylato methylic, cemento a phosphato de zinc, cemento a oxydo de zinc e eugenol, e cemento Grip esseva usate in cementar applicatos plastic a platte superficies de 36 extrahite dentes human. Per le uso de un dica de cauchu il esseva rendite possibile exponer solo le areas de ligage a un blauastre solution colorante de 0,5 pro cento de eosina durante limitate periodos de tempore e a varie temperaturas. Adhesive 2-cyanoacrylato methylic (monomero Eastman 910) manifestava un capacitate superior de impermeabilisation le qual justificava investigationes additional de iste substantia adhesive. Le resultatos del altere investigationes va esser reportate in tempores veniente.
Effect of Low-Calcium Rickets on Dentin and Bones in Guinea Pigs Treated with Large or Small Doses of Vitamin C
Authors: Wesson L.G. , Boyle P.E. , Kalnins V. 
Published: November 2010

SYNOPSIS IN INTERLINGUA LE EFFECTOS RESULTANTE DE RHACHITIS A CARENTIA DE CALCIUM INTRA LE DENTINA E LE OSSOS DE PORCOS DE INDIA TRACTATE CON GRANDE O MICRE DOSES DE VITAMINA C.-In le majoritate del animales mantenite con dietas a basse contento de calcium supplementate per 50 mg de acido ascorbic per die, alterationes typic de rhachitis se disveloppava in le ossos e le dentes (latitude anormal de osteoides, excesso del latitude in le cartilagine epiphysee, calcification globular de dentina, e latitude anormal de predentina). In porcos de India mantenite con dietas rhachitogenic con le augmento de micre doses diurne de vitamina C, nulle alterationes typic de rhachitis appareva in le ossos e nulles in le dentes. Tamen, esseva notate sub iste conditiones un reduction del ossification enchondral, insimul con osteoporosis e myelophthisis.
Dietary Fluoride and Oat Hull Effects on Enamel Solubility
Authors: Thompson David J. , Phillips Paul H. 
Published: November 2010

SYNOPSIS IN INTERLINGUA LE EFFECTOS DE DIETARI FLUORURO E SCALIAS DE AVENA SUPER LE SOLUBILITATE DE PHOSPHORO ADAMANTIN.-Esseva obtenite evidentia experimental que indica que plure factores dietari altera le solubilitate de adamante in acido. Le experimentos esseva effectuate in rattos ( Sigmodon hispidus e Rattus norwegica albin) e porcos de India. Fluoruro e scalias de avena resultava in un adamante plus resistente contra solubilitate acide. Basse concentrationes de magnesium e inadequate provisiones de acido ascorbic causava un augmento del solubilitate adamantin. Un adequate fortification dietari con iste duo factores provideva un grado considerabile de protection contra le augmentate solubilitate del adamante.
Effect of Parathyroid Extract on the Development of Wound Rupture Strength
Authors: Little James W. , Bickley Harmon C. , Hines George 
Published: November 2010

SYNOPSIS IN INTERLINGUA EFFECTO DE EXTRACTO PARATHYROIDIC SUPER LE DISVELOPPAMENTO DEL FORTIA RUPTURAL IN VULNERES. -Recente studios ha demonstrate que extracto parathyroidic es capace a stimular un factor collagenolytic in osso. Tamen, le responsa de altere tissus conjunctive a extracto parathyroidic ha non essite determinate con respecto a un tal factor. Le presente studio esseva un essayo de demonstrar le effecto de extracto parathyroidic super primari vulneres de pelle in stato de guarition in juvene rattos. Vulnerate animales recipeva un injection de 200 unitates de extracto parathyroidic omne die durante tres dies ante lor sacrificio. Le animales esseva sacrificate 6, 9, e 12 dies post le vulneration. Un analyse statistic del fortia ruptural del vulneres revelava un significative augmento del fortias in vulneres post 9 dies. Le constatationes esseva interpretate como non supportante le hypothese que extracto parathyroidic stimula un factor collagenolytic in le tissu conjunctive de un vulnere in guarition.
Contraindication for Use of Serratia marcescens as Tracer Organisms in Research
Authors: Thayer Harley H. 
Published: November 2010

SYNOPSIS IN INTERLINGUA CONTRAINDICATIONES CONTRA LE USO DE SERRATIA MARCESCENS COMO ORGANISMO-TRACIATOR IN LE RECERCA.-Es presentate un breve historia del organismo e del derivation de su nomine. Certe altere designationes ha essite usate, sed le autor se refere al Manual de Bacteriologia Determinative de Bergey. Un revista del litteratura medical e bacteriologic provide le base pro le demonstration del pathogenicitate potential de iste organismo que esseva generalmente considerate como non-pathogenic. Su resistentia contra pharmacos del familia sulfa e contra le majoritate del antibioticos servi additionalmente a render questionabile su utilisation in recercas a aerosol, como ha essite e es ancora le caso.
Effect of Solidification Time on the Microstructure and Physical Properties of Dental Gold Casting Alloys
Authors: Ady A. Bruce 
Published: November 2010

SYNOPSIS IN INTERLINGUA LE EFFECTO DEL TEMPORE DE SOLIDIFICATION SUPER LE MICROSTRUCTURA E LE PROPRIETATES PHYSIC DE ALLIGATOS FUSIONAL DE AURO DENTAL.-Esseva determinate: le longor del tempore requirite pro obtener solidification, le dimensiones del grano, le duritate de Vicker, le grado de porositate, e limite del elasticitate in flexion, e le modulo del elasticitate de specimens de alligato de auro dental fusionate a 5 differentes temperaturas. Le resultatos indica que fundition a alte temperatura prologa le solidification del alligato e resulta in un producto con plus grossier structura granular, plus basse duritate, e extense porositate, e plus basse limites de elasticitate que productos fusionate a plus basse temperaturas.
Kinetics of Rat Molar Pulp Cells at Various Ages
Authors: Pinzon Rafael D. , Toto Patrick D. , O'Malley John J. 
Published: November 2010

SYNOPSIS IN INTERLINGUA CINETICA DE CELLULAS DE PULPA MOLAR AB RATTOS A VARIE ETATES.—Le synthese de acidos desoxyribonucleic esseva studiate in le pulpa molar de rattos de etates de inter 10 e 100 dies. Le distribution de frequentia del cellulas de tissu conjunctive in stato de synthese de acido desoxyribonucleic esseva determinate per marcation del nucleos de tal cellulas con thymidina a tritium con le preparation subsequente de autoradiogrammas. Le cellulas de pulpa manifesta synthese de acido desoxyribonucleic a transverso un periodo de 400 dies, e-per consequente—reflecte un continue turnover de cellulas. Le synthese de acido desoxyribonucleic es plus grande a 10 e 15 dies que a ulle altere tempore. Isto coincide con le formation de radices e le eruption. Le camera pulpal reduce su magnitude con le avantiamento del etate, sed illo augmenta su densitate cellular.
Computation of the Median Age of Eruption of Permanent Teeth Using Probit Analysis and an Electronic Computer
Authors: Gates R.E. 
Published: November 2010

SYNOPSIS IN INTERLINGUA LE COMPUTATION DEL ETATE MEDIAN PRO LE ERUPTION DE DENTES PERMANENTE, UTILISANTE LE ANALYSE DE PROBITS E UN COMPUTATOR ELECTRONIC.—In studios del eruption dental, il es frequentemente inevitabile utilisar datos que non coperi completemente le gamma expectate del etates de eruption. Es discutite le utilisabilitate de technicas graphic, arithmetic, e a analyse de probits pro le estimation del mediano, e le requirite modificationes es presentate pro le uso del analyse de probits con un computator. Un studio de 5660 juveniles australian es usate pro monstrar le successose analyse de datos incomplete.
An Investigation Concerning Inducibility of Lymphoepithelial Cysts in Hamsters by Autogenous Epithelial Transplantation
Authors: Vickers Robert A. , Von Der Muhli Oliver H. 
Published: November 2010

SYNOPSIS IN INTERLINGUA UN INVESTIGATION CONCERNENTE LE INDUCIBILITATE DE CYSTES LYMPHOEPITHELIAL IN HAMSTERS PER LE TRANSPLANTATION DE EPITHELIO AUTOGENE.—Vinti mascule Syrian hamsters auree de 6 septimanas de etate esseva dividite in duo gruppos experimental. Epithelio de glandula salivari o del sacco buccal esseva transplantate autogenemente ad in submandibular nodos lymphatic al latere dextere de 10 del animales cata-un. Le mesme typo de intervention instrumental esseva applicate al structuras submandibular al latere sinistre sin effectuar ulle transplantation. Le animales esseva sacrificate 30 dies plus tarde. Le transplantate epithelio del sacco buccal experientiava proliferation cystic in 7 del 9 supervivente animales, durante que epithelio del glandula salivari esseva observate histologicamente in 2 de 9 nodos lymphatic. Le observation corrobora previe conclusiones relative al etiologia de cystes lymphoepithelial.
Effects of Tocopherol (Vitamin E)-Deficient Diet on Some Oral, Para-Oral, and Hematopoietic Tissues of the Rat
Authors: Nelson Maston A. , Chaudhry Anand P. 
Published: November 2010

SYNOPSIS IN INTERLINGUA LE EFFECTO DE DIETA CARENTE IN TOCOPHEROL (VITAMINA E) SUPER LE TiSSUS ORAL, PARA-ORAL, E HEMATOPOIETIC DEL RATTO.—Carentia de vitamina E produceva progressive dystrophia muscular nutritional. Le alterationes histologic del tissu muscular variava inter degeneration e le complete disparition de fibras muscular e lor reimplaciamento per fibrosis. Le alterationes histopathologic occurrente in le glandulas salivari consisteva de reimplaciamento del parenchyma per cellulas grassiose e fibrose tissu conjunctive. Le dentes incisori del animales carente in vitamina E manifestava retardos in lor eruption, bizarre formas anatomic, dispigmentation, e hypoplasia. Tres del animales experimental disveloppava leucemia e 1, possibilemente, lymphosarcoma. Si iste conditiones esseva spontanee o inducite per un virus es non ancora clar. Le rolo de carentia in vitamina E in tal casos es plus obscur ancora.
Necrosis of the Periodontal Ligament in Root Canal Overfillings
Authors: Erausquin Jorge , Muruzábal Margarita , Devoto Francisco C.H. , Rikles Adolfo 
Published: November 2010

SYNOPSIS IN INTERLINGUA NECROSE DEL LIGAMENTO PERIODONTAL INDUCITE IN LE RATTO PER UN EXCESSIVE IMPACCAMENTO DEL CANAL DE RADICE.-Esseva effectuate un studio microscopic de 48 canales de radice a excesso de impaccamento con varie materiales. Quando le excesso de material occupava le periodontal spatio apical, necrose del area adjacente al lateral ligamento periodontal esseva constatate de maniera quasi constante. Le injection vascular de gelea a tinta de China ad in le area necrotic demonstrava qu esu origine esseva in le rete del fundo alveolar. Necrose del periodontal ligamento lateral in casos de excesso de impaccamento es possibilemente correlationate con un infarcimento causate per le obstruction de ille vasos in le area apical.
Comparative Dissolution Rates of Enamel, Dentin, and Bone. I. Effect of the Organic Matter
Authors: Apostolopoulos Apostolos X. , Buonocore Michael G. 
Published: November 2010

SYNOPSIS IN INTERLINGUA RAPIDITATES COMPARATIVE DEL DISSOLUTION DE ADAMANTE, DENTINA, E OSSO. I. EFFECTO DEL MATERIA ORGANIC.—Le rapiditate del dissolution de adamante, dentina, e osso varia con le pH del medio discalcificatori. A pH 5,0, le dissolution de osso esseva le plus rapide, sequite per illo de dentina e, postea, de adamante. A pH 3,5, le dissolution de adamante esseva le plus rapide e illo de osso le plus lente. Iste observationes contrastava con illos notate quando le tissus studiate esseva isolate ab substantia organic. Alora-intra le gamma de valores de pH includite in le studio-osso se dissolveva semper le plus rapidemente, sequite semper de dentina e, alora, de adamante. Le materia organic de osso e de dentina retardava le dissolution de iste tissus. In plus, il pareva que iste effecto retardatori cresceva con un declino del pH. Le materia organic de adamante, del altere latere, habeva pauc effecto super le rapiditate de dissolution.
Human Odontoblasts in Vitro. I. The Harvest of Homogeneous Cell Populations
Authors: Schiess Alvin V. , Okigaki Toru , Rounds Donald E. 
Published: November 2010

SYNOPSIS IN INTERLINGUA ODONTOBLASTOS HUMAN IN VITRO. 1. LE MESSE DE HOMOGENEE POPULATIONES CELLULAR. -Esseva preparate culturas per bisectionar dentes human longitudinalmente, per discartar le pulpa, e per recolliger le pariete dentinal con le adherente odontoblastos. Esseva observate que iste cellulas esseva elongate proxime al explanation, sed cellulas peripheric deveniva epithelioide post inter 12 e 15 dies in vitro. Figuras mitotic esseva numerose, e un monostrato de cellulas coperiva le fundo del cameras post 30 dies de crescentia. Iste methodo de recolliger grande populationes homogenee de odontoblastos offere un nove systema pro studiar lor capacitates functional.
The Non-Aerobes of Post-Extraction Bacteremia
Authors: Khairat Omar 
Published: November 2010

SYNOPSIS IN INTERLINGUA LE NON-AEXOSIOS DE BACTERIEMIA POST EXTRACTION.-Con le objectivo de investigar le rolo de anaerobios in bacteriemia post chirurgia, culturationes sanguinee de ante e post extraction esseva effectuate in 100 patientes. Le culturationes de ante le extraction se provava sterile, sed in 64 casos illos de post le extraction esseva positive. Le lineas isolate esseva 67 lineas aerobie e 88 non-aerobies. Le lineas non-aerobie include 5 organismos strictemente dependente de CO2, 46 anaerobios obligatori, e 37 crescente tanto anaerobiemente como etiam in aere con un contento de 5 pro cento de CO2. Tres aliquots de omne specimen individual esseva incubate in tres differente atmospheras gasose. Le precision del studios esseva promovite additionalmente per le meticulose uso de bottilias anaerobie con bouillon "Liquoid."
Abscopal and Direct Effects on Calcium Mobilization, Alkaline Phosphatase Levels, and Dentin Formation following X-Irradiation of either the Rat Incisor or the Thyroid-Parathyroid Region
Authors: Collett William K. , Watson Joseph A. , Wald Niel 
Published: November 2010

SYNOPSIS IN INTERLINGUA EFFECTOS INDIRECTE E DIRECTE OBSERVATE IN LE MOBILISATION DE CALCIUM, LE CONCENTRATIONES DE PHOSPHATASE ALCALIN, E LE FORMATION DE DENTINA POST LE IRRADIATION A RADIOS X DE (1) INCISORES o (2) LE AREA THYROIDE-PARATHYROIDE DEL RATTO.—Rattos esseva subjicite a injections intraperitonee de radiocalcium post irradiation e esseva sacrificate a intervallos de 4 dies usque a 32 dies post le irradiation. Le characteristic lesion inducite per irradiation esseva observate in le incisores maxillari post le irradiation directe de iste dentes. Nulle tal lesion esseva producite in le dentes de animales con irradiation del area thyroide-parathyroide in consequentia de un effecto indirecte. Tamen, ambe gruppos experimental manifestava simile alterationes in le mobilisation de calcium del incisores maxillari.